Kuke küla ühtsuse kokkulepe
Lp Ande Arula ja Ranna Rantšo kollektiiv, käesoleva kirja eesmärk on pakkuda lahendusi Kuke külas tekkinud probleemidele, kaotada asjatud pinged ja arusaamatused. Leida ühine tulevik siin külas pikas perspektiivis koos mõnusalt eksisteerimiseks ja seda toetavalt, mitte vaieldes ja sõdides. Seega küsimus pole kellegi vihkamises või isiklikes arvamustes, vaid konkreetsetes küsimustes ja olukorra arengus.
Lähtepunkt allakirjutanutele on see, et Kuke küla on omamoodi idüll siin oleva keskkonna ja loodusväärtuste pelgupaigas, eemal linnakärast ja tsivilisatsioonist. Vahet pole kas elades või suvitades, meelerahu ja vaimujõudu pakub see ühtmoodi, võimaldab nautida ehedaid loodushääli ja kuulata vaikust, mida Fred Jüssigi pidas suureks, kuid kiirelt hääbuvaks väärtuseks maailmas. Õnneks on siin loodusrikkas piirkonnas säilinud veel nii mõndagi, mille üle uhkust tunda ja millest hoolida. Pole ka tööstust, mürgitavat põllumajandust ega muud sarnast. Väga põhimõtteliselt teeme omalt poolt kõik, et see nii ka jääks, sest osad protsessid on pöördumatud ja hilisemast kahetsemisest pole kasu kellelegi. Vaid seljad kokku pannes saime omal ajal peatada Esivere tuulepargi laienemise Kuke küla poole. On arusaadav, et teatud inimtegevus on paratamatu ja alati mitte halbki, kuid ei tohi panna kaalukausile eelnimetatud väärtuste säilimist.  Kellegi isiklikud huvid ega ärid ei saa olla prioriteetsemad külas valitsevast olustikust ja rahulikest toimimise põhimõtetest. Tagatipuks avaldab see mõju küla reputatsioonile ja kõigele sellest johtuvale.
Allakirjutanud toetavad Ranna Rantšo farmiloomade kodu pidamist üksteist ja ümbrust austavate põhimõtete alusel. Sealhulgas üleriiklikku teemapõhist üritust "Avatud Talude Päev".  On tore, kui lapsed, pered ja muidu huvilised saavad loomapargis käia. Leiame ühiselt ka optimaalse karjatamiskoormuse siinsete pärandkoosluste hooldamiseks. Samuti toetame suviseid lastelaagreid, kus noored saavad suhestuda looduse ja loomadega, näha külaelu. Toetuse eeldus on aga see, et farmiloomade kodu pidamine ei laiene põhitegevuse väliseks üritusturunduseks või muudeks külaelu kõigile tuntavalt mõjutavateks ärisuundadeks.
Heatahtlikult soovitame siinkohal vähendada farmiloomade pidamisel kvantiteeti ja parandada seeläbi toimimise kvaliteeti. Suudaks kõike paremini hallata ja oleks asjad korras. Keegi ei vaja lahtisi kahjustusi tekitavaid kariloomi või koeri, mis põhjustasid ilmselgelt küla suurima tüli. Samuti õhtust valjut muusikat, ülekoormatud külateid, vedelevat prügi või mitmeid muid olmet negatiivses suunas mõjutavaid asjaolusid. On üsna loogiline jätk, et see on põhjustanud vastumeelsust, ebakindlust tuleviku osas, igasugu pingeid. Kel rohkem, kel vähem, aga mõju on kogu külale. Viimane piisk karikasse on praegune olukord, kus üritused on välja kuulutatud ja kogukonda arvestav küsimus pingereas hoolimatult viimaseks jäänud. See kõik võiks lõppeda ja alata rahumeelne koos eksisteerimine! 
Suhtume mõistvalt, et Ranna Rantšo bränd korraldab suuremale publikule üritusi või masskogunemisi. Küsimus on vaid kohas ja leiame, et Kuke küla ei ole sellistele üritustele sobilik koht, mistõttu ei saa ka nõusolekut anda. Lisaks eelnevalt kirjeldatud printsiipidele on liikluskoormus nagunii juba tundmatuseni muutunud ja  puudub igasugune toetav infrastruktuur. Vaevalt Mõisaküla või tolmuteedega Esivere asukaidki lisanduvad sajad autod rõõmustaks. Pakume alternatiivse ideena välja, et üritusi võiks korraldada Virtsus, vana külmhoone territooriumile on planeeritud just vastav tegevus – lahendatud on ligipääs, parkimine jne. Lisaks on Virtsu ise arvestatav alev kohalike potensiaalsete külastajate näol, trassil möödasõitjatest rääkimata. Ei ole ka küsimust, kuhu oleks parem ligipääs politseil, kiirabil, päästel, reklaamil või toitlustajatel. Kõigil. See võiks toimida analoogselt Ranna Rantšo osalemisega väljaspool erinevatel maamessidel ja üritustel.  Lõigule täpsustuseks, et oma inimestele või lähikondsetele suunatud tähtpäevade, jaanipäevade või muude sarnaste sündmuste pidamine on elu loomulik osa ja selle vastu pole kellelgi midagi.
Proovime nautida, mis meile siin looduse ja esivanemate poolt antud. Hoiame seda üheskoos. Oleme üksteise suhtes austavad ja mõistvad. Soovime Ranna Rantšole farmiloomade pidamisel tarka meelt, hoolivust ja edu!

Kuke küla kogukond,
/ digitaalselt allkirjastatud /

Ande Arula "Ranna Rantšo" nimel,
/ digitaalselt allkirjastatud /